b'\n_START_ARTICLE_\nPeris\n_START_PARAGRAPH_\nPeris (angl. perry; pranc. poir\xc3\xa9), kriau\xc5\xa1i\xc5\xb3 sidras\xc2\xa0\xe2\x80\x93 alkoholinis g\xc4\x97rimas, gaminamas rauginant kriau\xc5\xa1i\xc5\xb3 sultis. Peris yra pana\xc5\xa1us \xc4\xaf sidr\xc4\x85, nes gaminamas tokiais pa\xc4\x8diais technologiniais metodais ir g\xc4\x97rim\xc5\xb3 stiprumas vienodas (iki 8,5\xc2\xa0% t\xc5\xabrio). Tod\xc4\x97l kartais naudojamas ir pavadinimas kriau\xc5\xa1i\xc5\xb3 sidras._NEWLINE_Peris jau \xc5\xa1imtus met\xc5\xb3 yra tradicinis D. Britanijos (ypa\xc4\x8d Velse ir Anglijos pietvakari\xc5\xb3 grafyst\xc4\x97se) ir Pranc\xc5\xabzijos (ypa\xc4\x8d Normandijoje ir An\xc5\xbeu) g\xc4\x97rimas. Perio gamybai yra naudojamos speciali\xc5\xb3 veisli\xc5\xb3 kriau\xc5\xa1\xc4\x97s kaip kad sidrui naudojami speciali\xc5\xb3 veisli\xc5\xb3 obuoliai. Pvz., D. Britanijoje da\xc5\xbeniausia perio kriau\xc5\xa1i\xc5\xb3 veisl\xc4\x97 yra Blakeney Red. \xc5\xa0ios veisl\xc4\x97s kriau\xc5\xa1i\xc5\xb3 med\xc5\xbeiai veda kriau\xc5\xa1es, kurios n\xc4\x97ra skanios valgyti, ta\xc4\x8diau i\xc5\xa1 j\xc5\xb3 i\xc5\xa1eina puikus peris. Perio kriau\xc5\xa1\xc4\x97s turi daugiau tanin\xc5\xb3 ir r\xc5\xabg\xc5\xa1\xc4\x8di\xc5\xb3 negu desertin\xc4\x97s ar kulinarin\xc4\x97s kriau\xc5\xa1\xc4\x97s, jos paprastai yra ma\xc5\xbeesn\xc4\x97s._NEWLINE_Goster\xc5\xa1yro (Gloucestershire), Hereford\xc5\xa1yro (Herefordshire) ir Vuster\xc5\xa1yro (Worcestershire) (Anglija) periai, gaminami pagal tradicines recept\xc5\xabras, yra Europos S\xc4\x85jungos saugomi regioniniai produktai (Protected Geographical Status)_NEWLINE_Peris gali b\xc5\xabti distiliuojamas ir taip gaminamas distiliuotas alkoholinis g\xc4\x97rimas, pana\xc5\xa1us \xc4\xaf epld\xc5\xbeek\xc4\x85 (applejack).'